
PROLOG


De forventningsfulde blikke i mine børnebørns øjne får vandet til at stige i mine egne.


“Fortæl os en historie, bedstefar,” siger de. Men min historie er lang, og kan næppe afsluttes på en enkelt aften.


Når jeg ser tilbage på den dag, der for evigt skulle ændre kursen på mit liv, er det med lige dele vemod og glæde. Nogle dage overstiger glæden alle andre følelser. Andre dage overvældes jeg af ældgamle rædsler.


“Ok, unger. Her kommer min historie…”









Kapitel 1


TAKE OFF


Jeg var en ung mand. Mit liv var kun lige begyndt, og verden lå for mine fødder. Et eventyr ventede forude. I den alder føler alle, at de er udødelige. Det var ikke spor anderledes for mig - fremtiden var lys, og intet kunne røre mig.


Jeg var fri som en fugl. Ingen forpligtelser eller ansvar hvilede på mine skuldre. Kalenderen skrev august 2015, året hvor jeg skulle udleve alle mine drømme. Hvor tåbelig jeg dog havde været i min ungdoms overmod.


Formaningerne fra mine forældre havde været talrige. Jeg var deres eneste barn, og min mors bekymringer havde næsten drevet mig til vanvid. Et hurtigt knus og et kys på kinden til min mor, efterfulgt af et fast håndtryk til min far, var det, jeg efterlod dem med.


“Det er jo kun to måneder, mor,” havde jeg sagt i et sidste forsøg på at stoppe den konstante strøm af salte tårer, der vædede hendes kinder.


Havde jeg dengang vidst, at der skulle gå mere end fem år, før jeg så hende igen, havde jeg fortalt hende, hvor meget jeg elskede hende, og hvor meget hun betød for mig. Jeg vidste det ikke, ingen kunne have vidst det.









Kapitel 2


LYNET SLÅR NED


Skyerne hang faretruende lavt på himlen, mens flyet taxiede ud på startbanen. Et smil bredte sig i mit ansigt ved tanken om de varme himmelstrøg, jeg havde kurs mod. Australien havde altid været den destination, jeg drømte om at besøge. Dyrelivet, naturen og den aborigine befolkning fascinerede mig. Jeg ville opleve alt hvad det smukke kontinent havde at tilbyde.


Flyet accelererede, og inden længe mærkede jeg næsen vippe opad.


En svag rysten hev mig brat ud af den drømmeløse søvn, jeg var faldet i. Jeg sad stadig fastspændt i det ukomfortable flysæde. Ryggen værkede, og mit ene ben sov. Jeg forsøgte at ryste lidt liv tilbage i det, hvilket resulterede i en smertefuld summen i benet. Endnu et pludselig ryk fik mig til at glemme smerten i benet. Denne gang føltes det voldsommere. Lampen, der indikerede, at sikkerhedsbæltet skulle spændes, blev tændt med et ‘pling‘.


Udenfor det lille vindue var der mørkt, selvom det var midt på dagen. Store sorte skyer susede forbi. Midt i det sorte virvar af skyer eksploderede glimt af blåt.


Forskrækkede skrig fra mine medpassagerer fyldte flyets kabine, da vi pludselig faldt. I et kort sekund var jeg vægtløs. Vi havde ramt et lufthul. Flyet stabiliseredes igen, og alle åndede lettet op.


“Vi ramte lidt turbulens, men om få minutter er vi ude af uvejret, mine damer og herrer,” lød kaptajnens stemme i højtaleren.


Mit hjerte bankede stadig lidt for hurtigt. Chokket havde ikke helt lagt sig endnu, men jeg var lettet over, at vi snart ville være ude af stormen. Omkring mig faldt mine medpassagerer også til ro, og genoptog deres bøger, søvn og film. Børn pludrede lystigt, og alt syntes normalt.


Udenfor begyndte det og blive lysere. Jeg gav slip på det åndedrag, jeg ikke engang havde været bevidst om, at jeg havde holdt tilbage.


Jeg lukkede øjnene, og forsøgte at vende tilbage til søvnens favntag. Nu ville det ikke vare længe, inden jeg for første gang satte benene på australsk jord.


Et øresønderrivende brag fik mig til at slå øjnene op. Flyet dykkede igen. Folk skreg. Iltmasken sprang ud af panelet over sædet og dinglede foran mig. Med besvær drejede jeg hovedet. Lynet var slået ned i vingen. Motoren brændte.


Alt var kaos. Pludselig dykkede flyet så hurtigt, at det eneste, der holdt mig i sædet, var min sele, som stadig var spændt om livet på mig. Det sidste, jeg så, før jeg mistede bevidstheden, var blå himmel og et kort glimt af land - flyet havde direkte kollisionskurs med den brede strand dernede.









Kapitel 3


ALENE


Det skarpe lys trængte igennem de lukkede øjenlåg. Der var varmt. Noget føltes forkert. Hvor var jeg?


Efter gentagne fejlslagne forsøg på at åbne øjnene, lykkedes det endelig at åbne en lille sprække i det ene øje. Lyset blændede mig. Var det solen? Det kunne ikke passe. Lyset var alt for skarpt. Inden jeg fandt ud af, hvor det skarpe lys stammede fra, mistede jeg igen bevidstheden.


Det var mørkere, da jeg igen vendte tilbage til verden. Luften var også køligere. Den blide brise kærtegnede min forslåede hud. Hovedet dunkede, og det krævede alt, hvad jeg havde, at åbne øjnene helt. Oven over mig hang et blændende tæppe af lysende prikker på en fløjlssort himmelhvælving. Hvor var jeg?


Et jag af smerte skar igennem hovedet, da jeg drejede det til siden. Jeg lå på en strand.


Fødderne skvulpede i vandkanten. Der var stille. I takt med endnu et jag i hovedet vendte det hele tilbage til mig - mit fly var styrtet ned! Panikken sendte blafrende sommerfugle ud i en vild dans i min maveregion. Hvor var alle de andre passagerer? Hvor var flyet? Jeg kunne da umuligt være den eneste overlevende - kunne jeg?


Da jeg drejede hovedet langsomt til den anden side, kunne jeg svagt skimte vragrester spredt rundt på stranden. I det tiltagende mørke lignede det meste ubestemmelige sorte silhouetter, men ikke langt fra, hvor jeg lå, så jeg tydeligt omridset af flyets halefinne.


Flyselskabets store logo lod ingen tvivl tilbage - det var virkelig sket.


Jeg overvejede mit næste træk, mens jeg lå på ryggen og stirrede op i vrimmelen af stjerner. Efter et stykke tid konkluderede jeg, at der ikke var mere, jeg kunne gøre lige nu. Der var sort omkring mig. Månen var det eneste lys, og den gav ikke nok til, at jeg kunne se mig omkring, og finde ud af, hvor jeg var. På trods af, at kulden efterhånden krøb op gennem sandet, vendte jeg mig med besvær om på den ene side og lukkede øjnene. I morgen skulle jeg nok finde andre overlevende. De var sikkert længere nede af stranden. Der måtte simpelthen være nogen. Med håbet i et fast greb gled jeg ind i en hvileløs søvn.









Kapitel 4


TØRST


Tungen føltes som sandpapir. Tørsten sled i halsen og gjorde det umuligt at synke. Jeg forsøgte at fugte de tørre, salte læber med tungen, men der var intet fugt at give af. Hovedet dunkede rytmisk, og kroppen føltes slap og tung.


Jeg måtte finde vand. Min krop skreg på væske. Jeg vidste, at jeg ville dø, hvis jeg blev liggende.


Det tog flere forsøg, før jeg endelig kom op i siddende stilling. Et øjeblik troede jeg, at jeg ville besvime, da verden begyndte at snurre faretruende rundt. Jeg bøjede hovedet og lukkede øjnene, indtil den snurrende fornemmelse fortog sig. Da jeg igen åbnede øjnene, så jeg for første gang de omgivelser, jeg uforvarende var blevet kastet ned i. Stranden fortsatte, så langt jeg kunne se, og bag mig var der tyk, ufremkommelig skov. Store palmer svajede i den lette brise, og toppen af et bjerg tronede over de mange træer.


Jeg rejste mig forsigtigt for at undgå et nyt anfald af svimmelhed. Geografi havde aldrig været min stærke side i skolen, men nu ville jeg ønske, jeg havde fulgt bedre med i timerne. Hvor i alverden kunne jeg være? Jeg vidste, vi havde været tæt på de australske kyster, da flyet ramte uvejret, men hvor tæt vidste jeg ikke. Hvad lå der i nærheden af Australien? Øer? Lande? Jeg lukkede øjnene og bad til, at jeg ikke var landet på en ø- og var det en ø, bad jeg til, at den var befolket.


“Ok,” sagde jeg højt til mig selv. “Først vand. Bagefter finder jeg de andre overlevende.” I min svækkede tilstand føltes det ikke engang underligt at tale højt med mig selv. Tværtimod gav det mig en beroligende følelse af ikke at være alene.


Hvad vidste jeg om overlevelse? Tandhjulene i min hjerne trængte alvorligt til at blive smurt. Al tankevirksomhed føltes træg og besværlig. “Hvordan finder jeg vand?” Igen havde jeg sagt ordene højt, og det hjalp en smule på tankerækken. Jeg havde en svag fornemmelse af, at jeg måtte søge væk fra kysten og ind i skoven. Der ville der være størst chance for at finde ferskvand.


Jeg havde endnu ikke kigget min krop igennem for skader efter styrtet, jeg orkede det ikke. Lige nu handlede det kun om at finde vand. På rystende ben, der truede med at give efter for hvert skridt, satte jeg kurs med skovbrynet - væk fra den brændende sol og den relative sikkerhed på stranden. Jeg havde ingen idé om, hvad der potentielt lurede i den tætte, jungle-agtige skov. Jeg anede ikke engang, hvilket kontinent jeg befandt mig på. Alt det var imidlertid ligegyldigt lige nu.


Da jeg havde passeret de palmer, der stod som livvagter langs skovbrynet, blev bevoksningen lynhurtigt tættere. Der var køligere inde mellem træerne, og den lidt fugtige luft føltes fantastisk. Jeg anede ikke, i hvilken retning jeg skulle bevæge mig, men forsøgte at holde den kurs, jeg mente førte længere ind i skoven, frem for at følge skovbrynet og ende tilbage på stranden.


Flere gange måtte jeg støtte mig til en solid træstamme for at undgå, at mine rystende ben forsvandt under mig. Min krop var ved at være færdig - snart kunne jeg ikke mere. Viljen til livet tvang imidlertid min krop til at grave hidtil skjulte energireserver frem. Jeg var ikke klar til at give op - ikke endnu.


Efter hvad der føltes som flere dage, men som sikkert ikke var mere end et par timer, standsede jeg brat op. Jeg holdt vejret og lyttede. Var det rindende vand, jeg kunne høre? Lyden var svag og kunne lige så godt være trætoppene, der raslede svagt i brisen. Men…det kunne også være vand.


Ved tanken om vand begyndte min mave at trække sig pinefuldt sammen i en lammende krampe. Jeg havde hverken fået vådt eller tørt, siden jeg sad trygt og godt i mit flysæde, som endnu hang flere kilometer over jordens overflade. Dengang havde en pose saltede peanuts og en iskold cola føltes som den mest selvfølgelige ting i verden. Hvor kunne virkeligheden dog hurtigt forandres. På et splitsekund ændredes min verden fra et sted, hvor man bare skulle knipse med fingrene for at få en kold drink, til et sted, hvor kampen for at finde vand kunne betyde forskellen mellem liv og død. Ingen kom og hjalp mig. Ingen spurgte, om jeg kunne tænke mig endnu en cola. Ingen spurgte, om jeg var sulten. Jeg havde kun mig selv, og min egen vilje til at leve.









Kapitel 5


SMAGEN AF LIV


Kræfterne var ved at slippe op. Det eneste, min hærgede krop kunne præstere, var en ynkelig kravlen hen ad skovbunden. I det mindste havde jeg nu en retning. Den rislende lyd blev helt bestemt højere.


Lyset forude blev stærkere. Lige bag ved den næste række træer kunne jeg skimte en lysning. Det var der, den fristende lyd af vand kom fra.


Hjernen slog fra, og kroppen tog over. Jeg stoppede ikke, før jeg var helt dækket af det kølige vand. Jeg ænsede ikke omgivelserne, så ikke andet end den livsvigtige væske.


Jeg drak og drak, indtil min mave var udspændt som et trommeskind. Jeg drak, selvom det krampede i mine indvolde. Jeg drak, til jeg ikke kunne drikke mere.


Da jeg ikke kunne rumme så meget som en milliliter mere, trak jeg mig tilbage på den solvarme jord. Jeg smed mig på ryggen og lukkede øjnene. Tillod mig selv at nyde følelsen af at have tilfredsstillet min tørst.


Efter at have døset et par minutter i skovens skygge, slog jeg øjnene op og så mig omkring. Overrasket over at se, at jeg befandt mig for foden af det største vandfald, jeg nogensinde havde set, satte jeg mig op og lænede hovedet tilbage, så jeg kunne se helt til toppen. Hvordan havde jeg undgået at høre det enorme brøl fra de faldende vandmasser? Larmen var øredøvende.


Ovenover vandfaldets udspring kunne jeg se, at klipperne fortsatte opad. Det måtte være det bjerg, jeg havde set trone over træerne, da jeg var på stranden. Det var enormt.


Hvad mon jeg mere havde misset i min dehydrerede tilstand? Jeg kiggede mig nysgerrigt omkring i lysningen. Først nu hørte jeg de mange lyde fra skoven - papegøjer, der skræppede, insekter, der lystigt summede, større dyr, der bevægede sig gennem skovbunden. Det sidste sendte kuldegysninger op ad ryggen. Hvilke dyr mon gemte sig i træernes skygger? Eftersom jeg ikke vidste, hvor jeg var, havde jeg ikke den fjerneste anelse om, hvilke rovdyr der potentielt kunne ligge på lur efter et let måltid.


Jeg bliver nødt til at finde ly, tænkte jeg, mens mit blik pilede langs den tætte bevoksning. Mon noget allerede havde fået færten af mig?


Kramperne i maven blussede op, da jeg rejste mig. Med bøjet hoved ventede jeg, indtil kramperne langsomt fortog sig. Da jeg følte, at det var sikkert at stå oprejst uden risiko for at kaste alt det vand, jeg havde hældt i min slunkne mavesæk, op, forsøgte jeg at orientere mig. Stranden måtte ligge i en nogenlunde lige linje bag mig. Foran mig knejsede det enorme bjerg med nakken. Bjerge har huler, tænkte jeg. Jeg vidste allerede, at der ikke var ly at finde på stranden. Bjerget var den bedste mulighed. Jeg manglede endnu også at afklare, hvorvidt jeg befandt mig på en ø eller på fast land, og hvorvidt der var andre overlevende fra flystyrtet.


Det føltes uoverskueligt, men trods alt lidt mere overkommeligt nu, hvor jeg vidste, hvor der var ferskvand.


“Hvem der bare havde haft en drikkedunk,” sukkede jeg. Jeg anede ikke, hvor lang en tur jeg havde foran mig. Det ville have været godt, hvis jeg kunne have medbragt noget af det kølige vand fra søen foran mig.


“Hvor der er vilje, er der vej,” sagde jeg højt. Min mor havde reciteret de samme ord, hver gang jeg havde præsenteret hende for et problem, jeg følte var uløseligt. Det var hendes måde at sige: “du har et problem - løs det!”









Kapitel 6


PÅ SKOVTUR


I mangel af bedre ideer, besluttede jeg mig for at forsøge at følge bjergets fod.


Bevoksningen var tæt, men ikke umulig at forcere, så længe jeg holdt mig tæt ved klipperne.


Jeg havde ikke lyst til at bevæge mig ind i skoven igen. Bekymringen for eventuelle firbenede beboere sad stadig i baghovedet og fik mig til at kaste nervøse blikke ind mellem de tætte stammer. Engang imellem syntes jeg, at jeg fik et glimt af noget, der bevægede sig derinde, men intet farligt sprang ud fra skyggerne, mens jeg bevægede mig fremad i et støt tempo. Vandet havde gjort meget for mit energiniveau, og jeg bevægede mig forholdsvist ubesværet. Den gnavende sult murrede stadig i maven, men den måtte jeg vente med at adressere.


Jeg gik og gik. Timerne forsvandt. Solens rejse over himlen fortalte mig, at jeg ikke havde mange timer tilbage med dagslys. Jeg måtte snart finde ly. Ellers ville jeg endnu engang tilbringe natten under åben himmel. Det virkede langt fra tiltalende, nu hvor den tætte skov var lige ved siden af mig. På den åbne strand havde jeg kunne bilde mig selv ind, at jeg befandt mig i relativ sikkerhed - det kunne jeg ikke nu!


Håbet havde næsten forladt mig. Alle nattens væsner ville snart opspore mig og få et let måltid. Mine fødder skreg af smerte for hvert skridt, og jeg var gennemblødt af sved. Tørsten sled igen i halsen, og det gjorde ondt at synke.


Modløs gled jeg ned i siddende stilling op ad en lille klippe. Jeg begravede ansigtet i hænderne og græd stille. Tårerne løb ikke - jeg var for dehydreret.


“Tag dig sammen,” sagde jeg pludselig højt. Jeg blev overrasket over kraften i min stemme. Jeg havde ikke givet op endnu.


Solen ville snart forsvinde bag horisonten. Det var nu eller aldrig.


På smertende fødder rejste jeg mig igen. Jeg ville overleve. Min historie sluttede ikke her!


Blev der ikke lysere lidt længere fremme? Jeg satte tempoet op, og pludselig skiftede underlaget fra skovbund til fint hvidt strandsand. Jeg stod på en strand - igen. Men jeg havde jo forladt stranden bag mig. Hjertet sank i brystet på mig, da realiteterne gik op for mig: Jeg befandt mig på en ø! Det måtte endda være en øde ø, eftersom jeg ikke var stødt på et eneste tegn på civilisation på min lange vandring, fra den ene side af øen til den anden.


Jeg faldt på knæ og udstødte et klagende skrig. Var jeg fortabt?









Kapitel 7


LY FOR NATTEN


I nogle lange øjeblikke lod jeg håbløsheden opsluge mig. Hvad nyttede det at finde vand og ly, når jeg var helt alene i verden? Ville nogen komme og hjælpe mig, eller ville jeg tilbringe, hvad der var tilbage af mit liv, på dette øde, gudsforladte sted?


Det var det indre billede af min mor, der hev mig ud af min katatoniske tilstand. Tanken om, hvor ulykkelig hun måtte være - hvor frygteligt det var for hende ikke at få vished om min skæbne, var mere, end jeg kunne bære. Min mor skulle ikke leve med uvisheden indtil den dag, hvor hun tog sit sidste åndedrag. Ikke hvis jeg kunne gøre noget for at afhjælpe det.


Nu finder jeg ly for natten, og i morgen ser alting lysere ud, tænkte jeg. Som var selve tanken magisk, følte jeg med det samme en smule håb vende tilbage og brede sig som en svag varme i mellemgulvet.


Jeg rejste mig fra min knælende stilling og så mig omkring. Bjergets fod fortsatte helt ned på stranden på denne side af øen. Jeg besluttede mig for fortsat at forfølge min oprindelige idé: bjerge har huler.


Solen havde næsten draget dagens sidste suk. I det svage lys var det svært at se, hvor klipper begyndte, og skygger sluttede. Jeg famlede mig frem med en hånd på bjergets side. Pludselig forsvandt den hårde overflade under min hånd, og jeg tumlede ind i et uigennemtrængeligt mørke. Jeg havde fundet en hule!


Et glædeskrig undslap mine læber, før jeg nåede at stoppe det. Min plan var lykkedes. Det var næsten ikke til at tro.


En skrigende lyd stoppede brat mine jubelråb og fik blodet til at fryse til is mine årer. I mørket åbnedes hundredevis af lysende gule øjne. Alle var de rettet mod mig.


Chokket naglede mig fast til det kolde gulv i hulen. Hvad var det, der stirrede på mig i mørket?


En brusende lyd af flaksende vinger fyldte med ét det lille rum. Jeg kastede mig i vild panik mod det hårde gulv og slyngede mine arme beskyttende over mit hoved. I mørket ramte sylespidse kløer min blotlagte hud og fik blodet til at flyde i en lind strøm. Flagermus, tænkte jeg, mens jeg kneb øjnene fast sammen og ventede med tilbageholdt åndedrag. Hvornår stoppede dette mareridt?


Det føltes som en evighed, inden de sidste vingeslag forstummede. Jeg turde ikke åbne øjnene med det samme, lå bare sammenkrøbet på den kolde jord og forsøgte at give slip på åndedraget. Endelig pustede jeg ud og åbnede forsigtigt det ene øje. Der var kulsort omkring mig. Jeg mere fornemmede, end så, hulens massive vægge. Intet rørte sig i mørket. Der var så stille, at jeg næsten kunne høre mit hjertes rytmiske slag, som blev langsommere i takt med, at panikken lagde sig.


Nu hvor flagermusene havde forladt hulen, føltes mørket ikke skræmmende. Det føltes nærmere trygt. Med ét tyngede trætheden og fik øjenlågene til at føles tunge som bly. Min sidste tanke, inde søvnen overmandede mig, var: I morgen bliver jeg reddet - jeg ved det!









Kapitel 8


EN NY DAG TRUER


Det svage lys fra den tidlige morgensol trængte ind gennem hulens åbning, og fik mig til at slå øjnene op. Forvirring greb mig. Hvor var jeg?


Sekunder senere huskede jeg det. Jeg gemte ansigtet i hænderne. Voldsomme hulk fik min krop til at ryste. Tårekanalerne var tørret ud, og ingen våde tårer akkompagnerede mine klagende hulk. Det spinkle håb, jeg havde klynget mig til, inden jeg overgav mig til søvnen aftenen i forvejen, var erstattet af total håbløshed. Tørsten havde igen meldt sin ankomst. Svælget føltes som sandpapir. Hvis jeg ikke tog mig sammen snart, ville redningsholdet ikke finde andet end udtørrede knogler på det kolde, stenede gulv i hulen - hvis de overhovedet ville finde noget som helst!


Hulkene stilnedes i takt med, at jeg genvandt kontrollen over min krop. Et nervøst sammenbrud ville betyde den sikre død på dette ugæstfrie sted.

